Elveția și sud-estul Franței au fost învăluite sâmbătă, 30 martie, într-o ceață de praf saharian dând cerului o nuanță galbenă spre portocalie, fapt ce a determinat autoritățile să emită avertismente privind calitatea aerului.
Fenomenul a debutat vineri în Elveția aducând scăderi ale vizibilității în trafic, o creștere a concentrațiilor de particule fine, dar și evidenta lipsă a soarelui, scrie serviciul meteo MeteoSuisse, citat de g4media.ro.
O aplicație de monitorizare a aerului din Elveția semnala niveluri ridicate de poluare la mai puțin de 3.000 de metri altitudine, în zona de sud-vest spre nord-est a țării.
Pragul de poluare atmosferică a fost depășit sâmbătă și în Franța, departamentul Herault cerând locuitorilor să evite efortul fizic intens, în special celor cu probleme cardiace sau respiratorii.
Situația ar trebui să se îmbunătățească duminică, 31 martie, în Franța și Elveția.